[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 13.2.2008

COM(2008) 72 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ, ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

Ετήσια στρατηγική πολιτικής για το 2009

ΠΙΝΑΚΑΣ ΠΕΡΙΕΧΟΜΕΝΩΝ

1. Για να προχωρήσει η Ευρώπη 3

2. Μέρος I – Δράσεις προτεραιότητας το 2009: προτεραιοτητα στον πολιτη 4

2.1. Ανάπτυξη και απασχόληση 4

2.2. Η κλιματική αλλαγή και η αειφόρος Ευρώπη 5

2.3. Για την υλοποίηση της κοινής μεταναστευτικής πολιτικής 6

2.4. Προτεραιότητα στον πολίτη 6

2.5. Η Ευρώπη ως παγκόσμιος εταίρος 7

2.6. Καλύτερη νομοθεσία – Υλοποίηση των υποσχέσεων και αλλαγή του πνεύματος που διέπει τη νομοθεσία 8

2.7. Επικοινωνιακή προβολή της Ευρώπης 9

3. Μέρος II – Γενικό πλαίσιο για τους ανθρώπινους και οικονομικούς πόρους για το 2009 10

3.1. Ανθρώπινοι πόροι 10

3.1.2. Προσωπικό που θα διατεθεί για τις πολιτικές προτεραιότητες 10

3.1.3. Ενίσχυση της διοργανικής συνεργασίας 10

3.2. Μεταβολές στο επίπεδο της διάθεσης των οικονομικών πόρων 11

3.2.1. Ανταγωνιστικότητα για την ανάπτυξη και την απασχόληση (τομέας 1α) 11

3.2.2. Συνοχή για την ανάπτυξη και την απασχόληση (τομέας 1β) 11

3.2.3. Διατήρηση και διαχείριση των φυσικών πόρων (τομέας 2) 12

3.2.4. Ελευθερία, ασφάλεια και δικαιοσύνη (τομέας 3α) 12

3.2.5. Ευρωπαϊκή ιθαγένεια (τομέας 3β) 12

3.2.6. Η ΕΕ ως παγκόσμιος εταίρος (τομέας 4) 13

3.2.7. Σύνθεση των αλλαγών ανά τομέα του δημοσιονομικού πλαισίου 15

Παράρτημα – Βασικές ενέργειες που προβλέπονται για το 2009 16

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ

Ετήσια στρατηγική πολιτικής για το 2009

1. Για να προχωρήσει η Ευρώπη

Το 2009 θα είναι ένα σημαντικό έτος για την Ευρωπαϊκή Ένωση. Θα φέρει νέο Ευρωπαϊκό Κοινοβούλιο και νέα Ευρωπαϊκή Επιτροπή. Επίσης, ανάλογα με την ολοκλήρωση των εθνικών διαδικασιών κύρωσης, το 2009 θα τεθεί σε ισχύ η Συνθήκη της Λισαβόνας. Με ένα σταθερό θεσμικό πλαίσιο, η Ένωση θα είναι σε θέση να επικεντρωθεί στην αντιμετώπιση συγκεκριμένων προκλήσεων – όπως να προωθήσει την αειφόρο ανάπτυξη και την απασχόληση κατά την εποχή της παγκοσμιοποίησης και να εφοδιάσει την Ευρώπη με τα απαραίτητα μέσα για τη μετάβαση προς μία οικονομία χαμηλών εκπομπών, και αποτελεσματικής χρήσης των πόρων.

Η ετήσια στρατηγική πολιτικής παρουσιάζει τις προτεραιότητες για το τελευταίο έτος της τρέχουσας εντολής της Επιτροπής. Οι στρατηγικοί στόχοι που καθορίστηκαν από την Επιτροπή στην αρχή της θητείας της - προώθηση της ευημερίας, της αλληλεγγύης, της ελευθερίας και της ασφάλειας καθώς και η ενίσχυση του ρόλου της Ευρώπης στον κόσμο - εξακολουθούν να αποτελούν το βασικό άξονα του έργου της Επιτροπής. Από τη στιγμή που ανέλαβε τα καθήκοντά της, η Επιτροπή ανέπτυξε πολύ σημαντικές πρωτοβουλίες για να επιτευχθούν αυτοί οι στόχοι, να προχωρήσει η ευρωπαϊκή ατζέντα και να επιβεβαιωθεί ο ρόλος της ΕΕ σε έναν παγκοσμιοποιημένο κόσμο.

Δεδομένων των θεσμικών αλλαγών που προβλέπονται για το 2009, η Επιτροπή θα υποβάλει τις περισσότερες από τις πιο σημαντικές εκκρεμούσες το 2008 νομοθετικές πρωτοβουλίες της[1]. Το 2009, η Επιτροπή θα συνεργαστεί με το Συμβούλιο και το Κοινοβούλιο για να επιτευχθεί συμφωνία σχετικά με τις σημαντικότερες εκκρεμούσες προτάσεις. Θα μεριμνήσει ώστε να εξασφαλιστεί ότι το κεκτημένο εφαρμόζεται σωστά, σύμφωνα με τη νέα προσέγγιση που συμφωνήθηκε το Σεπτέμβριο του 2007[2]. Η Επιτροπή θα εξασφαλίσει επίσης ότι η διαχείριση των χρηματοδοτικών προγραμμάτων που συμφωνήθηκαν για την περίοδο 2007-2013 είναι επαρκής και αποτελεσματική και ότι τα χρηματοδοτικά προγράμματα που αφορούν την περίοδο 2000-2006 ολοκληρώθηκαν επιτυχώς, σε πλήρη συμφωνία με τις αρχές της χρηστής δημοσιονομικής διαχείρισης.

Η Επιτροπή θα στραφεί επίσης προς το μέλλον και θα θέσει τα θεμέλια για τα επόμενα έτη. Η θέση σε ισχύ της Συνθήκης της Λισαβόνας θα απαιτούσε να υποβάλει η Επιτροπή ορισμένες ειδικές προτάσεις για να αναπτύξει όλο το δυναμικό των διατάξεών της και να δημιουργήσει για τους πολίτες της Ένωσης νέες δυνατότητες και οφέλη. Η αναθεώρηση του προϋπολογισμού και η δημόσια διαβούλευση που βρίσκονται υπό εξέλιξη αποσκοπούν στη δημιουργία των συνθηκών για την προετοιμασία του επόμενου δημοσιονομικού πλαισίου που θα προταθεί από την επόμενη Επιτροπή. Η Επιτροπή θα προωθήσει το χάρτη πορείας που καθορίζει τους τομείς υψηλής προτεραιότητας για το επόμενο στάδιο στη στρατηγική της αειφόρου ανάπτυξης.

Η Επιτροπή δεσμεύτηκε να διατηρήσει σταθερό τον αριθμό του προσωπικού και να μη ζητήσει νέες προσλήψεις για την περίοδο 2009-2013, μόλις συμπληρωθεί η τελευταία φάση των προσλήψεων που ζητήθηκαν λόγω της προσχώρησης της Βουλγαρίας και της Ρουμανίας[3]. Όλες οι άλλες ενδεχόμενες ανάγκες για προσωπικό θα καλυφθούν από εσωτερικές ανακατατάξεις.

2. Μέρος I – Δράσεις προτεραιότητας το 2009: προτεραιοτητα στον πολιτη

2.1. Ανάπτυξη και απασχόληση

Η προώθηση της αειφόρου οικονομικής και κοινωνικής μεταρρύθμισης στην Ευρώπη στο πλαίσιο της ανανεωμένης στρατηγικής της Λισαβόνας για την ανάπτυξη και την απασχόληση θα συνεχίσει να είναι το κύριο μέλημα του πολιτικού προγράμματος της Επιτροπής. Ο αντίκτυπος της παγκόσμιας χρηματοπιστωτικής αναστάτωσης και η αύξηση των τιμών των πρώτων υλών θα απαιτήσουν να προχωρήσει η ΕΕ σε βαθύτερες διαρθρωτικές μεταρρυθμίσεις, τόσο σε κοινοτικό όσο και εθνικό επίπεδο. Οι προσπάθειες για την κατάργηση του περιττού διοικητικού φόρτου που βαρύνει τις επιχειρήσεις θα συνεχιστούν αμείωτες. Χάρη στην εφαρμογή νέων προγραμμάτων συνοχής της ΕΕ, θα μπορέσουν να κινητοποιηθούν σημαντικές επενδύσεις σε περιφερειακό επίπεδο για την υλοποίηση της στρατηγικής της Λισαβόνας. Θα ενισχυθεί επίσης η συμβολή των ευρωπαίων κοινωνικών εταίρων στην ατζέντα της Λισαβόνας.

Η Επιτροπή θα συνεχίσει να εφαρμόζει την ευρεία στρατηγική της όσον αφορά την καινοτομία. Αυτό απαιτεί ενίσχυση του Ευρωπαϊκού Χώρου Έρευνας (ΕΧΕ). Οι δραστηριότητες στον τομέα της στήριξης των ΜΜΕ θα βασιστούν στην επικείμενη θέσπιση μιας ευρωπαϊκής πράξης για τις μικρές επιχειρήσεις και θα επικεντρωθούν στην ελευθέρωση του δυναμικού των δημιουργικών βιομηχανιών. Η οικοδόμηση μιας Ευρώπης της γνώσης θα περιλαμβάνει πρακτικής φύσεως μέτρα, όπως παροχή βοήθειας προς το Ευρωπαϊκό Ινστιτούτο Καινοτομίας και Τεχνολογίας (EIT) κατά το πρώτο έτος της πλήρους λειτουργίας του και η ενίσχυση των διαλόγου πανεπιστημίου-επιχειρήσεων.

Η έκθεση της Επιτροπής για τα επιτεύγματα και τις μελλοντικές προκλήσεις της Οικονομικής και Νομισματικής Ένωσης (ΟΝΕ), η οποία θα υποβληθεί το Μάιο του 2008, θα δείξει το δρόμο για τα μέτρα που πρέπει να ληφθούν ώστε να ετοιμαστεί η ΟΝΕ για τα επόμενα 10 χρόνια.

Μια βασική προέκταση της επανεξέτασης της ενιαίας αγοράς του 2007 θα είναι η ανάληψη μιας πρωτοβουλίας για εταιρικές σχέσεις με κατανομή των ευθυνών μεταξύ της Επιτροπής και των κρατών μελών για να εφαρμόσουν και να επιβάλουν τη νομοθεσία που διέπει την ενιαία αγορά, η οποία θα αποσαφηνίζει τους αντίστοιχους ρόλους της Επιτροπής και των κρατών μελών καθώς και τον καταμερισμό των ευθυνών τους στη λειτουργία της ενιαίας αγοράς. Πολλές οδηγίες νέας προσέγγισης θα τροποποιηθούν, ευθυγραμμιζόμενες με το νέο νομοθετικό πλαίσιο, με σκοπό τον εκσυγχρονισμό της ενιαίας αγοράς προϊόντων. Θα αναληφθεί δράση στον τομέα των χρηματοπιστωτικών υπηρεσιών, με ιδιαίτερη έμφαση στις λιανικές χρηματοπιστωτικές υπηρεσίες. Η Επιτροπή θα λάβει ενεργά μέρος στην αντιμετώπιση της παγκόσμιας χρηματοπιστωτικής αναταραχής, η οποία θα απαιτήσει μακροπρόθεσμες προσαρμογές των συστημάτων ρύθμισης και παρακολούθησης των χρηματοπιστωτικών υπηρεσιών.

Για να ελευθερωθεί το επιχειρηματικό δυναμικό, θα ενισχυθεί η κοινοτική δράση στον τομέα του ανταγωνισμού, ιδίως μέσω τομεακών ερευνών, της αυστηρότερης επιβολής του νόμου κατά των συμπράξεων και των κρατικών ενισχύσεων σε τομείς που έχουν βασική σημασία για την επιτυχία της στρατηγικής της Λισαβόνας (όπως οι βιομηχανίες δικτύου, οι χρηματοπιστωτικές υπηρεσίες και ΤΠΕ).

Η Επιτροπή θα αναπτύξει περαιτέρω την ενεργειακή πολιτική για την Ευρώπη χάρη σε μία ενημερωμένη αναθεώρηση της ενεργειακής στρατηγικής, όπως ζητήθηκε από το Ευρωπαϊκό Συμβούλιο του Μαρτίου 2007, η οποία θα οδηγήσει σε νέο σχέδιο δράσης για την ενέργεια για τα έτη 2010-2014. Άλλες δράσεις θα περιλαμβάνουν την εφαρμογή της νέας νομοθεσίας για την εσωτερική αγορά ενέργειας, την περαιτέρω ανάπτυξη του παρατηρητηρίου της ενεργειακής αγοράς και τη βελτίωση της ασφάλειας του εφοδιασμού.

Στον τομέα των μεταφορών, μία βασική προτεραιότητα θα είναι να διασφαλιστεί η επιτυχία του Galileo, το οποίο θα διαχειρίζεται πλέον η Επιτροπή. Θα συνεχιστούν οι προσπάθειες για την ενσωμάτωση της περιβαλλοντικής διάστασης στον τομέα των μεταφορών και την επιτυχή ανάπτυξη των συστημάτων διαχείρισης της κυκλοφορίας. Θα ενισχυθούν οι επιθεωρήσεις για να καταστούν ασφαλέστεροι οι τομείς των μεταφορών και της ενέργειας. Η Επιτροπή θα θέσει επίσης τα θεμέλια για τη μελλοντική πολιτική στον τομέα των μεταφορών, υποβάλλοντας διεξοδική αξιολόγηση των επιτευγμάτων και των μακροπρόθεσμων προοπτικών.

2.2. Η κλιματική αλλαγή και η αειφόρος Ευρώπη

Η διάσκεψη του Μπαλί του 2007 για την κλιματική αλλαγή καθόρισε ένα χάρτη πορείας για τη διαπραγμάτευση και τη σύναψη παγκόσμιας συμφωνίας για τη μετά το 2012 περίοδο, η οποία αναμένεται να ολοκληρωθεί στα τέλη του 2009. Η διαδικασία διαπραγματεύσεων των ΗΕ θα εντατικοποιηθεί σημαντικά και θα συνοδεύεται από συζητήσεις με βασικούς διεθνείς εταίρους. Η ΕΕ θα συνεχίσει να ασκεί τον ηγετικό της ρόλο σε αυτές τις διεθνείς διαπραγματεύσεις και θα τον συνοδεύσει με συγκεκριμένα μέτρα εντός της Ευρώπης. Συνεπώς, η προτεραιότητα τώρα θα είναι να εισέλθει η δέσμη των μέτρων για την ενέργεια και την κλιματική αλλαγή στη φάση της εφαρμογής. Πρόκειται ιδίως για την εφαρμογή του αναθεωρημένου συστήματος εμπορίας δικαιωμάτων εκπομπών αερίων θερμοκηπίου, την έκδοση της νέας νομοθεσίας για τις ανανεώσιμες πηγές ενέργειας, την εφαρμογή του σχεδίου δράσης για την ενεργειακή απόδοση και την ανάπτυξη τεχνολογιών χαμηλών εκπομπών διοξειδίου του άνθρακα Οι προσπάθειες που καταβάλλονται για την προσαρμογή στις επιπτώσεις της κλιματικής αλλαγής θα εντατικοποιηθούν, ώστε να βοηθηθεί η Ευρώπη να προετοιμαστεί για την αλλαγή σε πολλούς και διαφόρους τομείς πολιτικής και να βοηθήσει τους διεθνείς εταίρους - ιδίως τις αναπτυσσόμενες χώρες – να επιτύχουν τους στόχους που έχουν συμφωνηθεί διεθνώς.

Η Επιτροπή θα συνεχίσει το έργο που ανέλαβε το 2008 για την προώθηση της βιώσιμης κατανάλωσης και της βιώσιμης βιομηχανικής πολιτικής στην Ευρώπη. Οι εργασίες της για να αναχαιτίσει την απώλεια της βιοποικιλότητας θα εντατικοποιηθούν μετά από την έκθεση του 2008 για το σχέδιο δράσης της ΕΕ για τη βιοποικιλότητα και από τη συνάντηση της Βόννης της σύμβασης των ΗΕ για τη βιολογική ποικιλομορφία. Η εφαρμογή και η επιβολή του κοινοτικού δικαίου για το περιβάλλον θα συνεχίσουν να αποτελούν ένα πολύ σημαντικό μέλημα για το 2009.

Το 2009, η Επιτροπή θα συνεχίσει να αναπτύσσει την ολοκληρωμένη θαλάσσια πολιτική και θα υποβάλει πρόταση για τη μεταρρύθμιση της κοινής οργάνωσης αγοράς για τα προϊόντα της αλιείας και της υδατοκαλλιέργειας. Επίσης, πρόκειται να εφαρμόσει τα αποτελέσματα της συμφωνίας για τον "έλεγχο της υγείας" της Κοινής Γεωργικής Πολιτικής. Θα συνεχιστούν οι εργασίες για την ποιότητα των γεωργικών προϊόντων, βάσει των αποτελεσμάτων της Πράσινης Βίβλου 2008. Η Επιτροπή θα παρουσιάσει μια στρατηγική για την περιοχή της Βαλτικής Θάλασσας, όπως ζητήθηκε από το Ευρωπαϊκό Συμβούλιο.

2.3. Για την υλοποίηση της κοινής μεταναστευτικής πολιτικής

Η ανάπτυξη της κοινής μεταναστευτικής πολιτικής παραμένει θεμελιώδης προτεραιότητα για την αντιμετώπιση των προκλήσεων και την εκμετάλλευση των ευκαιριών που παρέχονται από τη μετανάστευση την εποχή της παγκοσμιοποίησης. Για να δώσει συνέχεια στην ανακοίνωση για τη μετανάστευση που θα υποβληθεί το 2008, η Επιτροπή θα ανταποκριθεί στη δέσμευσή της η οποία συνίσταται στην ενσωμάτωση της μετανάστευσης στις ευρύτερες πολιτικές της για την οικονομική ανάπτυξη, τον ανταγωνισμό και την κοινωνική ένταξη. Το 2009 θα είναι το πρώτο έτος της πλήρους λειτουργίας του ευρωπαϊκού μεταναστευτικού δικτύου των εθνικών σημείων επαφής.

Η Επιτροπή θα αναπτύξει περαιτέρω την ολοκληρωμένη διαχείριση των συνόρων και την κοινή πολιτική για τις θεωρήσεις και θα εργαστεί για την πλήρη ολοκλήρωση του Κοινού Ευρωπαϊκού Συστήματος Ασύλου έως το 2010. Παράλληλα, η Επιτροπή θα συνεχίσει τη διαδικασία σύνδεσης της κοινής μεταναστευτικής πολιτικής με την εξωτερική της ατζέντα, συμπεριλαμβανομένης της ανάπτυξης και του εμπορίου.

2.4. Προτεραιότητα στον πολίτη

Η Επιτροπή είναι πεπεισμένη ότι η ΕΕ πρέπει να συνεχίσει να εστιάζει την προσοχή της στην εφαρμογή πολιτικών που παρουσιάζουν άμεσο ενδιαφέρον για τους πολίτες. Θα αναληφθούν πρωτοβουλίες για να απλουστευτεί η ζωή των πολιτών όταν ασκούν το δικαίωμά της ελεύθερης διακίνησής τους εντός της Ένωσης ή όταν ταξιδεύουν σε χώρες εκτός της ΕΕ. Θα συνεχιστούν οι εργασίες για τη δημιουργία κοινού χώρου δικαιοσύνης, διασφαλίζοντας ιδίως την αμοιβαία αναγνώριση των δικαστικών αποφάσεων στην ΕΕ και βελτιώνοντας την πρόσβαση των πολιτών της ΕΕ στη δικαιοσύνη.

Η ΕΕ θα πρέπει να συνεχίσει τις προσπάθειές της για να διασφαλίσει την ασφάλεια των πολιτών της. Το 2009, θα δοθεί ιδιαίτερη προσοχή στην καταπολέμηση του κινδύνου τρομοκρατικών επιθέσεων χημικού, βιολογικού, πυρηνικού και ραδιολογικού χαρακτήρα. Η Επιτροπή θα υποβάλει προτάσεις για να ενισχύσει την αποτελεσματικότητα της πολιτικής προστασίας, ιδίως ως συνέχεια της ανακοίνωσης για την πρόληψη που προγραμματίστηκε για το 2008.

Στον τομέα της δημόσιας υγείας, θα προωθηθούν ορισμένες πρωτοβουλίες ως μέρος της εφαρμογής της στρατηγικής της ΕΕ για τη δημόσια υγεία η οποία θεσπίστηκε το 2007. Η ασφάλεια των ασθενών θα αντιμετωπιστεί μέσω πρότασης σχετικά με τα ιατροτεχνολογικά βοηθήματα. Η ασφάλεια των τροφίμων, η υγεία και η καλή μεταχείριση των ζώων θα αποτελέσουν αντικείμενα νέων προτάσεων και οι δραστηριότητες ελέγχου θα ενισχυθούν για να διασφαλιστεί η συμμόρφωση με τα ισχύοντα πρότυπα σε αυτούς τους τομείς. Οι κανόνες που αφορούν την ασφάλεια των καταναλωτικών προϊόντων θα εφαρμοστούν επίσης με αυστηρότερο τρόπο. Όσον αφορά τη νομοθεσία σχετικά με τα χημικά προϊόντα, τα πρώτα έτη εφαρμογής του κανονισμού REACH (καταχώριση, αξιολόγηση και έγκριση χημικών) θα παίξουν αποφασιστικής σημασίας ρόλο στην επιτυχία της πολιτικής.

Σκοπός της αναθεωρημένης κοινωνικής ατζέντας είναι να ανοίξει προοπτικές και να δημιουργήσει νέες ευκαιρίες για τους Ευρωπαίους. Πρόκειται για την καθιέρωση νέων ενεργητικών πολιτικών για την αγορά εργασίας οι οποίες εξασφαλίζουν την ευελιξία με ασφάλεια - βοηθώντας τους ανθρώπους να αναπτύξουν τις δεξιότητές τους και την ικανότητά τους να βρίσκουν νέα θέση απασχόλησης, γνωρίζοντας συγχρόνως ότι υπάρχει ένα δίχτυ ασφαλείας. Κατά το 2009 θα υπάρξει ιδιαίτερη εστίαση στους νέους και στη διασυνοριακή κινητικότητα των νέων. Τα ευρωπαϊκά προγράμματα με άξονα τους νέους και την εκπαίδευση θα βοηθήσουν να εφοδιαστούν οι άνθρωποι με τα απαραίτητα για να μπορούν να επωφελούνται από τις ευκαιρίες που τους προσφέρονται σε όλη τη διάρκεια της ζωής τους .

Τα πρότυπα που έχουν καθοριστεί σε τομείς όπως η υγεία και η ασφάλεια στην εργασία, η ισότητα μεταξύ ανδρών και γυναικών, η ελεύθερη κυκλοφορία των προσώπων και η καταπολέμηση των διακρίσεων πρέπει να εφαρμόζονται και να αξιολογούνται αποτελεσματικά καθώς και, ενδεχομένως, να ανανεώνονται. Η Επιτροπή αναλαμβάνει τη δέσμευση να αναπτύξει νέες προσεγγίσεις όσον αφορά τη διαχείριση της αλλαγής καθώς και θέματα όπως η κοινωνική ένταξη.

2.5. Η Ευρώπη ως παγκόσμιος εταίρος

Η θέση σε εφαρμογή της συνθήκης της Λισαβόνας θα ενισχύσει σημαντικά την προβολή της Ένωσης στη διεθνή σκηνή και η Επιτροπή θα συμβάλει κατάλληλα για να διασφαλίσει την αποτελεσματική μετατροπή αυτού του νέου πλαισίου σε πράξη, ιδίως με την προετοιμασία για τη δημιουργία της Ευρωπαϊκής Υπηρεσίας Εξωτερικής Δράσης. Η ενεργειακή ασφάλεια, η κλιματική αλλαγή και η μετανάστευση θα εξακολουθήσουν να είναι σημαντικοί άξονες της εξωτερικής πολιτικής και θα επιτρέψουν να ενισχυθεί η δέσμευση της ΕΕ στην πολυμερή προσέγγιση. Η αναταραχή που επικρατεί σήμερα στις χρηματοπιστωτικές αγορές χρήζει συντονισμένης αντίδρασης εκ μέρους της ΕΕ, συμπεριλαμβανομένης της ισχυρότερης παρουσίας της Επιτροπής στα διεθνή χρηματοπιστωτικά ιδρύματα.

Η Επιτροπή θα συνεχίσει να εφαρμόζει την ανανεωμένη συναίνεση για τη διεύρυνση. Οι ενταξιακές διαπραγματεύσεις με την Κροατία θα εισέλθουν σε αποφασιστική φάση, ενώ εκείνες με την Τουρκία θα συνεχιστούν. Η έκβαση αυτών των διαπραγματεύσεων εξαρτάται από το ρυθμό των μεταρρυθμίσεων και από την πρόοδο που σημειώνεται όσον αφορά την εκπλήρωση των αναγκαίων απαιτήσεων. Θα δοθεί νέα ώθηση στην πορεία των Δυτικών Βαλκανίων προς τη μελλοντική ένταξη στο πλαίσιο της διαδικασίας σταθεροποίησης και σύνδεσης, υπό την προϋπόθεση ότι πληρούνται οι καθορισμένοι όροι και ότι οι ενδιαφερόμενες χώρες προβαίνουν στις αναγκαίες μεταρρυθμίσεις. Η Επιτροπή θα διαδραματίσει ηγετικό ρόλο στην υποστήριξη της εφαρμογής του μελλοντικού καθεστώτος του Κοσσυφοπεδίου, ιδίως μέσω της διάθεσης των κοινοτικών μέσων για τη στήριξη του μελλοντικού διεθνούς μη στρατιωτικού γραφείου και της αποστολής της ΚΕΠΑΑ για την επιβολή του κράτους δικαίου καθώς και του γενικού συντονισμού της στήριξης της διαδικασίας μεταρρύθμισης του Κοσσυφοπεδίου.

Η Ευρωπαϊκή Πολιτική Γειτονίας (ΕΠΓ) θα εστιάσει στην πλήρη υλοποίηση των δώδεκα σχεδίων δράσης της ΕΠΓ. Αναμένεται ότι θα καταστεί δυνατό να ολοκληρωθούν οι διαπραγματεύσεις για τη σύναψη νέας ενισχυμένης συμφωνίας με την Ουκρανία το 2009. Αναμένεται ότι θα διεξαχθούν διαπραγματεύσεις με τη Λιβύη και τη Δημοκρατία της Μολδαβίας για νέες συμβατικές ρυθμίσεις. Η ανάγκη για μεγαλύτερη εμπλοκή με τη Ρωσία και για μία ενισχυμένη συμφωνία παραμένει βασική προτεραιότητα. Τέλος, ελπίζεται ότι η δυναμική που δημιουργήθηκε από τη Διάσκεψη της Αννάπολης, θα οδηγήσει σε θετικές εξελίξεις στη Μέση Ανατολή. Η Επιτροπή θα παίξει στην Τετραμερή το ρόλο που της αναλογεί και θα συνεχίσει να αφιερώνει σημαντικούς πόρους σε αυτήν την περιοχή.

Οι δραστηριότητες για την ανάπτυξη στενότερων πολιτικών και οικονομικών δεσμών με εταίρους σε όλο τον κόσμο θα συνεχιστούν με μεγαλύτερη ένταση. Το 2009 θα παράσχει σημαντικές ευκαιρίες για περαιτέρω ενίσχυση των σχέσεων με τις Ηνωμένες Πολιτείες και άλλες σημαντικές βιομηχανικές χώρες εταίρους. Επίσης, θα αναπτυχθεί περαιτέρω η συνεργασία με τις χώρες της ASEAN, την Κίνα και την Ινδία. Στο πλαίσιο της στρατηγικής εταιρικής σχέσης της με τη Λατινική Αμερική, η ΕΕ θα προσπαθήσει να συνεχίσει και, ενδεχομένως, να ολοκληρώσει τις διαπραγματεύσεις για τις συμφωνίες σύνδεσης με την Κοινότητα των χωρών των Άνδεων, την Κεντρική Αμερική και τη Mercosur.

Η συμβολή της ΕΕ στην προώθηση της διεθνούς ασφάλειας και σταθερότητας θα αυξηθεί σημαντικά. Ο ρόλος της αποστολής για την επιβολή του κράτους δικαίου στο Κοσσυφοπέδιο θα είναι αποφασιστικής σημασίας για τη διασφάλιση της σταθερότητας του Κοσσυφοπεδίου και της μακροπρόθεσμης ανάπτυξής του. Η αστυνομική αποστολή της ΚΕΠΑΑ στο Αφγανιστάν θα καταστεί πλήρως λειτουργική και θα έχει πραγματικό αντίκτυπο στην ασφάλεια της χώρας. Η συνεργασία θα ενισχυθεί για να δημιουργηθούν οι προϋποθέσεις που είναι απαραίτητες για την αειφόρο ανάπτυξη. Γενικότερα, η Επιτροπή θα συνεχίσει να βελτιώνει την ετοιμότητά της και την ικανότητά της να αντιμετωπίζει κρίσεις στις τρίτες χώρες.

Η Επιτροπή θα εφαρμόσει τις 8 επιχειρησιακές θεματικές εταιρικές σχέσεις της κοινής στρατηγικής Αφρικής/ΕΕ και θα βοηθήσει τις χώρες της Αφρικής, της Καραϊβικής και του Ειρηνικού να ενσωματωθούν καλύτερα στην παγκόσμια οικονομία. Η Επιτροπή θα εκτελέσει ένα σχέδιο δράσης που θα βασίζεται στην ευρωπαϊκή συναίνεση για την ανθρωπιστική βοήθεια με σκοπό να ενισχύσει την ικανότητά της να ανταποκρίνεται στις ανθρωπιστικές κρίσεις και προκλήσεις.

Ο Γύρος της Doha για την Ανάπτυξη παραμένει ύψιστη προτεραιότητα και η σύναψη συμφωνίας το 2008 θα καθιστούσε την εφαρμογή της για το 2009 ύψιστης σημασίας στόχο. Ταυτόχρονα, θα συνεχιστούν οι διαπραγματεύσεις για μία νέα γενιά διμερών συμφωνιών ελευθέρων συναλλαγών. Η Επιτροπή θα προχωρήσει επίσης με τα άλλα θέματα του προγράμματος «Η Ευρώπη στον κόσμο» και θα συνεχίσει να προωθεί τη βελτίωση της πρόσβασης στην αγορά, την καλύτερη προστασία της πνευματικής ιδιοκτησίας και τις ισόρροπες εμπορικές σχέσεις με βασικούς εταίρους, όπως η Κίνα.

2.6. Καλύτερη νομοθεσία – Υλοποίηση των υποσχέσεων και αλλαγή του πνεύματος που διέπει τη νομοθεσία

Έως τα τέλη του 2009, η Επιτροπή θα έχει εξετάσει αναλυτικά το κεκτημένο, θα έχει εκτελέσει το κυλιόμενο πρόγραμμα απλούστευσης και θα έχει ξεκινήσει το πρόγραμμα κωδικοποίησης, με απτά αποτελέσματα για την ανταγωνιστικότητα και την ανάπτυξη.

Το 2009, Επιτροπή προτίθεται να υποβάλει σημαντικό αριθμό προτάσεων το 2009 που προορίζονται για τη μείωση του διοικητικού φόρτου. Οι προτάσεις αυτές δεν θα αλλάξουν τους στόχους πολιτικής ή το βαθμό φιλοδοξίας των υφιστάμενων κειμένων. Συνεπώς, αναμένεται η ταχεία έγκρισή τους. Παράλληλα, θα επανεξεταστεί η εφαρμογή του προγράμματος δράσης για τη μείωση του διοικητικού φόρτου και θα αξιολογηθεί η πρόοδος που σημειώθηκε όσον αφορά την επίτευξη του στόχου για κατά 25% μείωση έως το 2012.

Η βελτίωση της νομοθεσίας αποτελεί επίσης βασική συνιστώσα της αντίδρασης της ΕΕ στην παγκοσμιοποίηση. Χάρη στις προσπάθειες που καταβάλλει για να βελτιώσει το κανονιστικό πλαίσιο και για να καθορίσει υψηλά πρότυπα σε τομείς όπως η υγεία, η ασφάλεια και η προστασία του περιβάλλοντος, η ΕΕ μπορεί να βοηθήσει στη διαμόρφωση ενός παγκόσμιου ρυθμιστικού πλαισίου. Η ΕΕ θα εντατικοποιήσει τις συζητήσεις με βασικούς εταίρους σχετικά με τη συνεργασία στους τομείς της νομοθεσίας, της σύγκλισης των προτύπων και της ισοδυναμίας των κανόνων.

Η πλήρης εκμετάλλευση του προγράμματος για τη βελτίωση της νομοθεσίας θα επιτευχθεί μόνον μέσω της επιτυχούς συνεργασίας με τα άλλα όργανα και τα κράτη μέλη. Το 2009, θα αξιολογηθεί η πρόοδος που σημειώθηκε στην υιοθέτηση αποτελεσματικότερης προσέγγισης της μεταφοράς και της εφαρμογής του κοινοτικού δικαίου. Όσον αφορά τις πρωτοβουλίες για απλούστευση, τα αποτελέσματά τους θα παραχθούν μόλις εγκριθούν οι προτάσεις από τα ευρωπαϊκά όργανα και εφαρμοστούν στα κράτη μέλη. Για να επιτευχθεί αυτό απαιτείται εταιρική σχέση - συνεργασία για την ταχεία έγκριση των προτάσεων και συνεργασία με τα κράτη μέλη για την υλοποίηση των στόχων της κοινής πολιτικής.

2.7. Επικοινωνιακή προβολή της Ευρώπης

Το 2009 θα είναι ιδιαίτερα σημαντικό έτος για την προβολή της Ευρώπης στους πολίτες. Την αρχή του έτους θα σφραγίσει η θέση σε ισχύ της Συνθήκης της Λισαβόνας η οποία συνεπάγεται σημαντικές θεσμικές αλλαγές και θα συμβάλει στην προετοιμασία του εδάφους για τις εκλογές στο Ευρωπαϊκό Κοινοβούλιο. Οι επικοινωνιακές προτεραιότητες θα αντικατοπτρίζουν τις πολιτικές προτεραιότητες που διατυπώνονται στην ετήσια στρατηγική πολιτικής και θα επικεντρωθούν σε τομείς που παρουσιάζουν άμεσο ενδιαφέρον για τους πολίτες της ΕΕ. Οι πρόσφατες έρευνες δείχνουν ότι υπάρχει ευρεία σύγκλιση απόψεων μεταξύ των πολιτών σχετικά με τις οποίες πρέπει να είναι οι προτεραιότητες της ΕΕ: οικονομική και κοινωνική ανάπτυξη που οδηγεί σε καλύτερη ποιότητα ζωής, προστασία του περιβάλλοντος (που συνδέεται συχνά με την ενεργειακή πολιτική), ασφάλεια, μετανάστευση, εκπαίδευση και καταπολέμηση της τρομοκρατίας. Εργαζόμενη γι’αυτές τις προτεραιότητες, η Επιτροπή θα προσπαθήσει να μεγιστοποιήσει τη δράση της σε εταιρική σχέση με τα άλλα ευρωπαϊκά όργανα και τα κράτη μέλη και να προκαλέσει έτσι μία ζωηρή συζήτηση για τις ευρωπαϊκές πολιτικές ενόψει των ευρωπαϊκών εκλογών και πέραν απ’αυτές.

Ως εκ τούτου, η Επιτροπή θα προτείνει τις ακόλουθες επικοινωνιακές προτεραιότητες:

Τίτλος | Σύντομη περιγραφή |

Συνθήκη της Λισαβόνας: παράγοντες αποτελέσματα | Βελτίωση της διακυβέρνησης και των πολιτικών, κυρίως όσον αφορά το ρόλο της ΕΕ στον κόσμο και στον τομέα της δικαιοσύνης, της ελευθερίας και της ασφάλειας Εκστρατεία ευαισθητοποίησης των πολιτών για την κοινωνική διάσταση του Χάρτη των Θεμελιωδών Δικαιωμάτων |

Μεταρρύθμιση του προϋπολογισμού, αλλαγή της Ευρώπης | Αναθεώρηση του προϋπολογισμού της ΕΕ που καλύπτει όλες τις πτυχές των δαπανών και των πόρων της ΕΕ |

Ανάπτυξη και απασχόληση | Θα υποβληθεί με άξονα τις ανησυχίες των πολιτών, συμπεριλαμβανομένου του ευρωπαϊκού έτους για τη δημιουργικότητα και την καινοτομία. |

Ενέργεια και κλιματική αλλαγή | Ανακοίνωση βάσει των πρώτων αποτελεσμάτων που επετεύχθησαν το 2007 και το 2008. |

3. Μέρος II – Γενικό πλαίσιο για τους ανθρώπινους και οικονομικούς πόρους για το 2009

3.1. Ανθρώπινοι πόροι

Από μία διερεύνηση («screening»)[4] που διεξήχθη στις αρχές του 2007 επιβεβαιώθηκε η ανάγκη να ολοκληρωθεί η σταδιακή δημιουργία των νέων θέσεων που συνδέονται με την προσχώρηση της Βουλγαρίας και της Ρουμανίας (ΕΕ-2). Οι προσλήψεις για την πλήρωση των τελευταίων 250 νέων θέσεων προβλέπεται για το 2009. Μόλις ολοκληρωθεί αυτή η διαδικασία, η Επιτροπή δεσμεύτηκε να καλύψει όλες τις συμπληρωματικές ανάγκες για προσωπικό μέχρι το 2013 με εσωτερική αναδιάταξη του προσωπικού.

3.1.2. Προσωπικό που θα διατεθεί για τις πολιτικές προτεραιότητες

Η Επιτροπή αναμένει να λάβει το 2009 250 νέες θέσεις που συνδέονται με τη διεύρυνση. Η Επιτροπή θα δημιουργήσει 600 θέσεις επιπλέον με εσωτερική αναδιάταξη, το οποίο θα δώσει συνολικά 850 θέσεις για την κάλυψη των αναγκών προτεραιότητας. Οι θέσεις αυτές προορίζονται για τη στήριξη των προτεραιοτήτων που καθορίζονται στην παρούσα ετήσια στρατηγική πολιτικής, δηλ. της στρατηγικής της Λισαβόνας για την ανάπτυξη και την απασχόληση, την εφαρμογή του κεκτημένου, την κλιματική αλλαγή και την ενέργεια καθώς και τη μετανάστευση. Επίσης, θα ληφθούν υπόψη οι νέες απαιτήσεις που θα προκύψουν από τη θέση σε ισχύ της Συνθήκης της Λισαβόνας. Οι κεντρικές υπηρεσίες που είναι επιφορτισμένες με δραστηριότητες στήριξης και συντονισμού δεν θα λάβουν νέες θέσεις, με εξαίρεση τις γλωσσολογικές και μεταφραστικές υπηρεσίες, το προσωπικό των οποίων θα αυξηθεί σε περιορισμένη κλίμακα. Εξάλλου, όλες οι υπηρεσίες και οι ΓΔ θα υποχρεωθούν να εξορθολογίσουν μέχρι τα τέλη του 2008 τις εσωτερικές δραστηριότητες στήριξης και συντονισμού.

3.1.3. Ενίσχυση της διοργανικής συνεργασίας

Η Επιτροπή σημείωσε πρόοδο στην ευρύτερη προβληματική της σχετικά με τη σκοπιμότητα της ενίσχυσης της διοργανικής συνεργασίας. Βάσει της έκθεσης που ζητήθηκε από το Ευρωπαϊκό Κοινοβούλιο[5], η Επιτροπή επιβεβαιώνει ότι η δομή των τριών διοικητικών υπηρεσιών είναι κατάλληλη για να μετατραπούν οι υπηρεσίες αυτές σε διοργανικούς φορείς και θα εξετάσει τις εναλλακτικές λύσεις για να υποβάλει κατάλληλες προτάσεις που θα αφορούν, στο μέτρο του δυνατού, τις διυπηρεσιακές υπηρεσίες ή άλλες μορφές συνεργασίας, όπως συμφωνίες σε επίπεδο υπηρεσίας.

3.2. Μεταβολές στο επίπεδο της διάθεσης των οικονομικών πόρων

3. 2.1. Ανταγωνιστικότητα για την ανάπτυξη και την απασχόληση (τομέας 1α)

Για τον υποτομέα αυτό προβλέπεται αύξηση 619 εκατ. ευρώ (5,8%) που θα συγκεντρωθεί σε βασικές ενέργειες που συμβάλλουν στην υλοποίηση των στόχων της ανταγωνιστικότητας, της αειφόρου ανάπτυξης και της απασχόλησης της στρατηγικής της Λισαβόνας, δηλ.: στο 7ο πρόγραμμα πλαίσιο για την έρευνα και την τεχνολογική ανάπτυξη (631 εκατ. ευρώ) , το πρόγραμμα για τη δια βίου μάθηση (63 εκατ. ευρώ) και το πρόγραμμα για την ανταγωνιστικότητα και την καινοτομία (75 εκατ. ευρώ).

Η απόφαση της αρμόδιας για τον προϋπολογισμό αρχής να χρηματοδοτήσει το GALILEO και το Ευρωπαϊκό Ινστιτούτο Τεχνολογίας θα εκτελεστεί χάρη στην ανακατανομή 200 εκατ. ευρώ (2009-2013), από τα οποία 50 εκατ. ευρώ προέρχονται από μία γραμμική μείωση της χρηματοδοτικής συμβολής της Κοινότητας στους αποκεντρωμένους οργανισμούς. Εξάλλου, η Επιτροπή θα προβεί σε διεξοδική αξιολόγηση της χρησιμοποίησης των διαθέσιμων εσόδων που προορίζονται για τους αποκεντρωμένους οργανισμούς και θα προσαρμόσει ανάλογα το επίπεδο της κοινοτικής συμβολής.

Η προτεινόμενη δημιουργία δύο νέων οργανισμών – της ευρωπαϊκής αρχής για την αγορά ηλεκτρονικών επικοινωνιών και του οργανισμού συνεργασίας ρυθμιστικών αρχών ενεργείας - θα έχει περιορισμένο αντίκτυπο στο διαθέσιμο περιθώριο εντός των ορίων του τομέα 1α. Ο οργανισμός συνεργασίας των ρυθμιστικών αρχών ενεργείας θα χρηματοδοτηθεί από αντίστοιχες μειώσεις που αφορούν άλλες δράσεις (που υπάγονται κυρίως σε θεσμικά προνόμια) στον τομέα της πολιτικής των μεταφορών και της ενέργειας . Η ευρωπαϊκή αρχή για την αγορά των ηλεκτρονικών επικοινωνιών, η οποία θα δημιουργηθεί το 2010, θα χρηματοδοτηθεί εν μέρει από μια αναδιάταξη στον τομέα της κοινωνίας των πληροφοριών και εν μέρει από αύξηση κατά 37,5 εκατ. ευρώ για την περίοδο 2009-2013.

Η Επιτροπή προτείνει να συνεχίσει την προπαρασκευαστική της δράση για τις επιχειρησιακές υπηρεσίες της Παγκόσμιας Παρακολούθησης Περιβάλλοντος και Ασφάλειας (GMES). Τα 5 εκατ. ευρώ που κατανέμονται σ’αυτή την προπαρασκευαστική δράση θα χρηματοδοτηθούν από το διαθέσιμο περιθώριο (2 εκατ. ευρώ) και από εσωτερική αναδιάταξη (3 εκατ. ευρώ) στον τομέα πολιτικής «επιχειρήσεις».

Το διαθέσιμο περιθώριο που θα προκύψει έτσι εντός του ανωτάτου ορίου των δαπανών για το 2009 θα ανέλθει σε 65 εκατ. ευρώ.

3.2.2. Συνοχή για την ανάπτυξη και την απασχόληση (τομέας 1β)

Σύμφωνα με τον υπάρχοντα προγραμματισμό, οι οικονομικοί πόροι που διατίθενται για τη συνοχή για την ανάπτυξη και την απασχόληση θα αυξηθούν κατά 1 538 εκατ. ευρώ, ή κατά 3,3% σε σύγκριση με το 2008. Μετά την έγκριση των επιχειρησιακών προγραμμάτων και του καθορισμού των όρων για την αποτελεσματική διαχείριση και τον έλεγχό τους, η Επιτροπή θα επικεντρωθεί στη μεγιστοποίηση των επιπτώσεών τους στη συνοχή και στην ανάπτυξη.

3.2.3. Διατήρηση και διαχείριση των φυσικών πόρων (τομέας 2)

Η σταδιακή εισαγωγή των άμεσων ενισχύσεων στη γεωργία θα συνεχιστεί στα κράτη μέλη που προσχώρησαν στην Ένωση το 2004, με αύξηση από 50% σε 60% του τελικού ποσού των ενισχύσεων. Για τα κράτη μέλη που προσχώρησαν το 2007, η αύξηση θα είναι από 30% σε 35%.

Μετά την έγκριση των περισσότερων προγραμμάτων αγροτικής ανάπτυξης στις αρχές του 2008, όλες οι διαρθρώσεις που χρειάζονται για την επιτυχή υλοποίηση των προγραμμάτων θα είναι έτοιμες το 2009. Θα αφιερωθούν πόροι για την ενίσχυση της ανταγωνιστικότητας της γεωργίας, τη βελτίωση του περιβάλλοντος στις αγροτικές περιοχές καθώς και για τη βελτίωση της ποιότητας ζωής και της διαφοροποίησης της οικονομίας στο ύπαιθρο.

Το 2009, οι πόροι που διατίθενται για το LIFE+ θα αυξηθούν κατά 5,6%.

Για τη θαλάσσια πολιτική, η Επιτροπή προτείνει να συνεχίσει την προπαρασκευαστική της δράση (6 εκατ. ευρώ) μέσω αναδιάταξης των διαθέσιμων πόρων στο πλαίσιο της αλιευτικής πολιτικής.

3.2.4. Ελευθερία, ασφάλεια και δικαιοσύνη (τομέας 3α)

Το 2009, προβλέπεται συνολική αύξηση των δαπανών κατά 100 εκατ. ευρώ (16%) περίπου. Τα εξωτερικά σύνορα, η πολιτική για τις θεωρήσεις και την ελεύθερη διακίνηση προσώπων (+18%) καθώς και η κοινή πολιτική μετανάστευσης και ασύλου (+18%) θα λάβουν πρόσθετη χρηματοδότηση.

Λαμβάνοντας υπόψη την αύξηση της χορήγησης προς τον οργανισμό FRONTEX που εγκρίθηκε από την αρμόδια για τον προϋπολογισμό αρχή το 2008 και τις νέες πρωτοβουλίες που θα υποβληθούν το 2008 (καθιέρωση ενός κοινού ευρωπαϊκού συστήματος επιτήρησης των συνόρων (Eurosur), καθιέρωση ενός συστήματος εσόδου-εξόδου και έγκριση των μέτρων που αποσκοπούν στη διευκόλυνση της κυκλοφορίας στα εξωτερικά σύνορα), η Επιτροπή προτείνει αύξηση των δαπανών κατά 30 εκατ. ευρώ το 2009. Αυτό το σταθερό επίπεδο (70 εκατ. ευρώ ετησίως) θα διατηρηθεί καθόλη τη διάρκεια της περιόδου 2010-2013.

Με αυτή την αύξηση και την εξοικονόμηση ποσού ύψους 20 εκατ. ευρώ για τα μεγάλης κλίμακας συστήματα πληροφορικής (SIS II, VIS και Eurodac) το 2009, το διαθέσιμο περιθώριο εντός του ανωτάτου ορίου του τομέα 3α ανέρχονται σε 29 εκατ. ευρώ.

3.2.5. Ευρωπαϊκή ιθαγένεια (τομέας 3β)

Σύμφωνα με το δημοσιονομικό προγραμματισμό, 630 εκατ. ευρώ περίπου διατίθενται για τον τομέα 3β, σημειώνεται δηλ. αύξηση κατά 5,3%, η οποία θα επιτρέψει υψηλότερη χρηματοδότηση για βασικές ενέργειες που αφορούν τους ευρωπαίους πολίτες, ιδίως στον τομέα της δημόσιας υγείας, της προστασίας των καταναλωτών, της προστασίας των πολιτών, των πολιτιστικών προγραμμάτων και της επικοινωνίας. Το ανώτατο όριο του τομέα 3β ανέρχεται περίπου στο ίδιο επίπεδο με εκείνο του 2007.

3.2.6. Η ΕΕ ως παγκόσμιος εταίρος (τομέας 4)

Η εξωτερική προβολή των εσωτερικών πολιτικών, η ειρηνευτική διαδικασία στη Μέση Ανατολή και η εφαρμογή του διακανονισμού για το μελλοντικό καθεστώς του Κοσσυφοπεδίου θα εξακολουθήσουν να αποτελούν μείζονες πολιτικές προτεραιότητες για την ΕΕ το 2009.

Οι πρόσφατες πολιτικές εξελίξεις (διασκέψεις της Αννάπολης και του Παρισιού) αφήνουν να διαγραφεί η δυνατότητα κάποιας προόδου προς την επίτευξη ειρηνευτικής συμφωνίας στη Μέση Ανατολή. Το 2009, η Επιτροπή θα συνεχίσει να εφαρμόζει τη στρατηγική δράσης της ΕΕ για τη συγκρότηση κράτους για την ειρήνη και θα συνεχίσει και θα παρακολουθεί την εφαρμογή του τριετούς σχεδίου της Παλαιστινιακής Αρχής στον τομέα του προϋπολογισμού και της ανάπτυξης. Η ΕΕ θα συνεισφέρει επίσης σημαντικά στο PEGASE, το χρηματοδοτικό μέσο που προορίζεται να αντικαταστήσει τον προσωρινό διεθνή μηχανισμό, το οποίο θα (i) παράσχει υποστήριξη για την εφαρμογή του παλαιστινιακού σχεδίου μεταρρύθμισης και ανάπτυξης και (ii) θα χρησιμοποιήσει διάφορους διαύλους για να χορηγήσει τη βοήθεια με τρόπο που χαρακτηρίζεται από διαφάνεια, είτε απευθείας στην Παλαιστινιακή Αρχή είτε στους δικαιούχους στους τομείς της διακυβέρνησης, της κοινωνικής ανάπτυξης, της ανάπτυξης της οικονομίας και του ιδιωτικού τομέα και των δημόσιων διαρθρώσεων.

Το Ευρωπαϊκό Συμβούλιο της 14ης Δεκεμβρίου 2007 υπογράμμισε ότι «η ΕΕ είναι πρόθυμη να διαδραματίσει ηγετικό ρόλο στην ενίσχυση της σταθερότητας της περιοχής και στην εφαρμογή διακανονισμού που θα καθορίζει το μελλοντικό καθεστώς του Κοσσυφοπεδίου». Η Επιτροπή θα διαδραματίσει μείζονος σημασίας ρόλο διαθέτοντας τα κοινοτικά μέσα για τη στήριξη του μελλοντικού διεθνούς μη στρατιωτικού γραφείου και της αποστολής ΕΠΑΑ για την επιβολή κράτους δικαίου, και υποστηρίζοντας τις μεταρρυθμίσεις που είναι αναγκαίες για την ευθυγράμμιση με τις ευρωπαϊκές αξίες και πρότυπα. Η υποστήριξη για το διακανονισμό του καθεστώτος του Κοσσυφοπεδίου και η χορήγηση βοήθειας ώστε να μπορέσει το Κοσσυφοπέδιο να ανταποκριθεί στις υποχρεώσεις που απορρέουν από τη μελλοντική Συμφωνία Σταθεροποίησης και Σύνδεσης (ΣΣΣ) θα απαιτήσουν συμπληρωματικούς χρηματοδοτικούς πόρους.

Τα ποσά που προβλέπονται τώρα για την Παλαιστίνη και το Κοσσυφοπέδιο θα πρέπει να αυξηθούν. Εντούτοις, καθώς οι ακριβείς απαιτήσεις της ειρηνευτικής διαδικασίας στη Μέση Ανατολή και στο Κοσσυφοπέδιο θα εξαρτηθούν από τις εξελίξεις που θα σημειωθούν κατά τους προσεχούς μήνες, η Επιτροπή έχει την πρόθεση να προσδιορίσει επακριβέστερα τις απαιτήσεις της στο προκαταρκτικό σχέδιο προϋπολογισμού ή αργότερα, κατά τη διάρκεια της διαδικασίας προϋπολογισμού. Προς το παρόν, και για τις δύο προτεραιότητες, κατανέμονται 1 537 εκατ. ευρώ για την περίοδο 2007-2013 για την Παλαιστίνη και 535 εκατ. ευρώ για το Κοσσυφοπέδιο, για την περίοδο 2007-2011.

Εκτός από τις αποστολές της ΚΕΠΠΑ στο Κοσσυφοπέδιο, το ακριβές κόστος των οποίων για το 2009 πρόκειται να εκτιμηθεί, ο προϋπολογισμός της ΚΕΠΠΑ, όπως συμφωνήθηκε στον αρχικό δημοσιονομικό προγραμματισμό, θα φτάσει σε 243 εκατ. ευρώ το 2009, το οποίο σημαίνει αύξηση κατά 43 εκατ. ευρώ σε σύγκριση με το ΠΣΠ του 2008.

Ορισμένες άλλες πρωτοβουλίες στον τομέα των εξωτερικών σχέσεων της ΕΕ θα απαιτήσουν τον αναπροσδιορισμό τους ή συμπληρωματικούς πόρους. Πρόκειται ιδίως για τις ακόλουθες πρωτοβουλίες:

- η νέα στρατηγική της ΕΕ για την Κεντρική Ασία, όπως εγκρίθηκε από το Ευρωπαϊκό Συμβούλιο, τον Ιούνιο του 2007. Για να υποστηρίξει «πρωτοβουλίες» ειδικά προσαρμοσμένες στις πέντε χώρες που καλύπτονται από τη στρατηγική, η Επιτροπή προτείνει να συγκεντρώσει τη βοήθεια στην αρχή της περιόδου 2009-2013, χορηγώντας 15 εκατ. ευρώ το 2009 και 25 εκατ. ευρώ το 2010. Τα ποσά αυτά θα αντισταθμιστούν από χορηγήσεις το 2012 και 2013, διατηρώντας αμετάβλητο τον προϋπολογισμό των 690 εκατ. ευρώ που προβλέπεται για την περίοδο 2007-2013·

- θεματικό πρόγραμμα για το περιβάλλον και τη βιώσιμη διαχείριση των φυσικών πόρων, συμπεριλαμβανομένης της ενέργειας, στο πλαίσιο του μέσου αναπτυξιακής συνεργασίας για την ενίσχυση της συμμαχίας όσον αφορά την αλλαγή του κλίματος του πλανήτη και τη χρηματοδότηση δημόσιων/ιδιωτικών εταιρικών σχέσεων για τη μεταφορά τεχνολογίας στον τομέα της κλιματικής αλλαγής. Σύμφωνα με το χάρτη πορείας της Διάσκεψης του Μπαλί, ένα συμπληρωματικό ποσό 10 εκατ. ευρώ το 2009, το οποίο θα ανέλθει σε 20 εκατ. ευρώ το 2013, θα προστεθεί στις χορηγήσεις που προβλέπονται σήμερα στο κεφάλαιο 21.04 «Περιβάλλον και βιώσιμη διαχείριση των φυσικών πόρων, περιλαμβανομένης της ενέργειας», με αποτέλεσμα το συνολικό ποσό που προβλέπεται για την περίοδο 2007-2013 να ανέλθει σε 934,5 εκατ. ευρώ.

Το διαθέσιμο περιθώριο εντός του ανωτάτου ορίου του τομέα 4 ανέρχεται περίπου σε 120 εκατ. ευρώ. Το ποσό αυτό θα χρειαστεί για τη συμβολή στην κάλυψη των αναγκών της Παλαιστίνης και του Κοσσυφοπεδίου κατά τη διάρκεια του έτους.

3.2.7. Σύνθεση των αλλαγών ανά τομέα του δημοσιονομικού πλαισίου

ΓΡΑΜΜΕΣ | 2009 | Προβλέψεις 2010-2013 |

Αρχικός προγραμματισμός | Αλλαγές ετήσιας στρατηγικής πολιτικής | Αναθεωρημένος προγραμματισμός | Αρχικός προγραμματισμός | Αλλαγές ετήσιας στρατηγικής πολιτικής | Αναθεωρημένος προγραμματισμός |

1α. Ανταγωνιστικότητα για την ανάπτυξη και την απασχόληση |

Ανώτατο όριο ΔΠ – υποτομέας 1α | 11 272,0 | 11 272,0 | 55 011,0 | 55 011,0 |

Σύνολο υποτομέα 1α | 11 205,0 | -1,5 | 11 203,5 | 54 367,4 | 41,0 | 54 408,4 |

Περιθώριο | 67,0 | 68,5 | 643,6 | 602,6 |

3α. Ελευθερία, ασφάλεια και δικαιοσύνη |

Ανώτατο όριο ΔΠ – τομέας 3α | 872,0 | 872,0 | 5 298,0 | 5 298,0 |

Σύνολο τομέα 3α | 829,8 | 12,8 | 842,6 | 5021,8 | 92,0 | 5113,8 |

Περιθώριο | 42,2 | 29,4 | 276,2 | 184,2 |

4. Η ΕΕ ως παγκόσμιος εταίρος |

Ανώτατο όριο ΔΠ – τομέας 3α 4 | 7 440,0 | 7 440,0 | 34 915,0 | 34 915,0 |

Σύνολο τομέα 4 | 7 292,1 | 25,0 | 7 317,1 | 33 894,4 | 45,0 | 33 939,4 |

Περιθώριο | 147,9 | 122,9 | 1 020,6 | 975,6 |

Παράρτημα – Βασικές ενέργειες που προβλέπονται για το 2009

1. Ανάπτυξη και απασχόληση Στρατηγική της Λισαβόνας για την ανάπτυξη και την απασχόληση Ετήσιος απολογισμός της προόδου και προσδιορισμός των τομέων για μελλοντική δράση Νομοθετικές προτάσεις που αποσκοπούν στη μείωση του διοικητικού φόρτου, ως μέρος του προγράμματος δράσης της Επιτροπής Ανακοίνωση για τον τομεακό κοινωνικό διάλογο και τη συμβολή του στη στρατηγική της Λισαβόνας Ανακοίνωση για την έρευνα και καινοτομία στον τομέα των ΤΠΕ, συνοδευόμενη από προπαρασκευαστικές δράσεις Ανακοίνωση για το διάλογο πανεπιστημίων-επιχειρήσεων Πράσινη Βίβλος για την ελευθέρωση του δυναμικού των πολιτιστικών και δημιουργικών βιομηχανιών Ενιαία αγορά και ανταγωνισμός Σύσταση για εταιρικές σχέσεις με καταμερισμό των ευθυνών με τα κράτη μέλη Πιο συστηματική και ολοκληρωμένη παρακολούθηση των αγορών βασικών προϊόντων και υπηρεσιών, συμπεριλαμβανομένων ερευνών στον τομέα του ανταγωνισμού Ευθυγράμμιση της τομεακής νομοθεσίας που αφορά την εσωτερική αγορά προϊόντων με το νέο νομοθετικό πλαίσιο (θα εγκριθεί από τους συννομοθέτες το 2008) Να προχωρήσουν οι εργασίες για τις λιανικές χρηματοπιστωτικές υπηρεσίες (ενυπόθηκα δάνεια, κινητικότητα τραπεζικών λογαριασμών, εφαρμογή του Ενιαίου Ευρωπαϊκού Χώρου Πληρωμών, εξαρτημένες πωλήσεις προϊόντων και άλλες αθέμιτες πρακτικές, διασυνοριακά μέσα προσφυγής μεταξύ καταναλωτών και παρόχων χρηματοπιστωτικών υπηρεσιών) Φορολογία Εργασίες για μία ανανεωμένη στρατηγική για το ΦΠΑ· προετοιμασία πρωτοβουλιών για σύσταση ομίλων για σκοπούς ΦΠΑ και για τη μεταχείριση των δημόσιων αρχών όσον αφορά το ΦΠΑ Ενέργεια Δεύτερη στρατηγική αναθεώρηση της ενεργειακής κατάστασης συνοδευόμενη από ένα σχέδιο δράσης στον τομέα της ενέργειας για την περίοδο 2010-2014 Επέκταση του ενεργειακού παρατηρητηρίου Μεταφορές Διασφάλιση επιτυχούς υλοποίησης του προγράμματος Galileo και προετοιμασία των μελλοντικών του εφαρμογών Συνέχεια στη δέσμη «πράσινες μεταφορές» 2008 Εργασίες για την ανάπτυξη της έρευνας Διαχείρισης της Εναέριας Κυκλοφορίας στο πλαίσιο του Ενιαίου Ευρωπαϊκού Ουρανού (SESAR) και του Ευρωπαϊκού Συστήματος Διαχείρισης της Σιδηροδρομικής Κυκλοφορίας (ERTMS) Εκσυγχρονισμός της εσωτερικής ναυσιπλοΐας ως μέρος του προγράμματος δράσης NAIADES Πολιτική συνοχής 6η έκθεση προόδου για την οικονομική και κοινωνική συνοχή Έκθεση για τον αντίκτυπο και τα αποτελέσματα των προγραμμάτων των Διαρθρωτικών Ταμείων 2000-2006 2. Αειφόρος Ευρώπη Στρατηγική για την αειφόρο ανάπτυξη Χάρτης πορείας και έκθεση προόδου για τη στρατηγική για την αειφόρο ανάπτυξη (συμπεράσματα του Ευρωπαϊκού Συμβουλίου του Δεκεμβρίου 2007) Στρατηγική της ΕΕ για την περιοχή της Βαλτικής Θάλασσας Κλιματική αλλαγή Καθορισμός της θέσης της ΕΕ για τη Διάσκεψη για το κλίμα που θα πραγματοποιηθεί στην Κοπεγχάγη, το Νοέμβριο του 2009 Προτάσεις για τη μείωση των εκπομπών αερίων θερμοκηπίου από τις εμπορευματικές μεταφορές, συμπεριλαμβανομένων των εκπομπών από τα πλοία Εφαρμογή του αναθεωρημένου συστήματος εμπορίας δικαιωμάτων εκπομπής αερίων θερμοκηπίου και παρακολούθηση της Λευκής Βίβλου του 2008 για την προσαρμογή στην κλιματική αλλαγή Εφαρμογή του σχεδίου δράσης για την ενεργειακή απόδοση, συμπεριλαμβανομένων μιας νέας πρωτοβουλίας για την επισήμανση της ενεργειακής κατανάλωσης των ελαστικών και της εφαρμογής των μέτρων για τον οικιακό φωτισμό και τους λαμπτήρες πυρακτώσεως Εφαρμογή της νέας νομοθεσίας για την προώθηση των ανανεώσιμων πηγών ενεργείας και του στρατηγικού σχεδίου ενεργειακών τεχνολογιών Βιοποικιλότητα και πόροι Εφαρμογή του σχεδίου δράσης για τη βιοποικιλότητα υπό το φως της υλοποίησης των στόχων όσον αφορά τη βιοποικιλότητα για το 2010 Σχέδιο δράσης για τη χρήση μέσων που βασίζονται στην αγορά για την επίτευξη των περιβαλλοντικών στόχων Χώρος Υποστήριξη της σταδιακής μετάβασης των υπηρεσιών της Παγκόσμιας Παρακολούθησης του Περιβάλλοντος και της Ασφάλειας από τη φάση της έρευνας στην επιχειρησιακή φάση Ολοκληρωμένη θαλάσσια πολική Σχέδιο δράσης για την ανάπτυξη ενός ευρωπαϊκού δικτύου θαλάσσιων παρατηρήσεων και δεδομένων Σχέδιο δράσης για την εγκατάσταση συστημάτων ηλεκτρονικής ναυτιλίας Υποστήριξη της ανάπτυξης των ηλεκτρονικών συστημάτων για τη θαλάσσια εποπτεία (Σύστημα Αναγνώρισης και Εξ Αποστάσεως Παρακολούθησης Πλοίων – LRIT) από τον Ευρωπαϊκό Οργανισμό Θαλάσσιας Ασφάλειας (EMSA) Μεταρρύθμιση της κοινής οργάνωσης αγοράς για τα προϊόντα αλιείας και υδατοκαλλιέργειας Γεωργία Ανακοίνωση για την ποιότητα των γεωργικών προϊόντων 3. Υλοποίηση της κοινής μεταναστευτικής πολιτικής Νόμιμη μετανάστευση Έγκριση των προτάσεων για την είσοδο και διαμονή νόμιμων μεταναστών, συμπεριλαμβανομένων τομεακών οδηγιών Συνέχεια της ανακοίνωσης του 2008 για τη μετανάστευση Ολοκληρωμένη Διαχείριση των Εξωτερικών Συνόρων Ανάπτυξη της FRONTEX Προώθηση της δημιουργίας ενός Ευρωπαϊκού Συστήματος Επιτήρησης των Συνόρων (Eurosur) Υποστήριξη της δημιουργίας ενός συστήματος εισόδου-εξόδου και ενός προγράμματος καταχώρησης των ταξιδιωτών Δρομολόγηση του μηχανισμού αξιολόγησης του Σένγκεν Κοινή πολιτική για τις θεωρήσεις Θέση σε λειτουργία του συστήματος πληροφοριών για τις θεωρήσεις Δρομολόγηση προπαρασκευαστικών ενεργειών για μία ευρωπαϊκή πρωτοβουλία για τις μετακινήσεις Ενέργειες για τη διασφάλιση της ορθής εφαρμογής των συμφωνιών διευκόλυνσης των θεωρήσεων και σύναψη νέων συμφωνιών με άλλες χώρες Κοινό Ευρωπαϊκό Σύστημα Ασύλου Έγκριση της δεύτερης φάσης του Κοινού Συστήματος Ασύλου Προτάσεις σχετικά με το Ευρωπαϊκό Γραφείο Στήριξης για το Άσυλο 4. Προτεραιότητα στον πολίτη Ευρωπαϊκή ιθαγένεια και θεμελιώδη δικαιώματα Συνέχεια στην ανακοίνωση για την προξενική προστασία Πράσινη Βίβλος για την επικύρωση των εγγράφων στην ΕΕ Κοινός χώρος δικαιοσύνης Εκσυγχρονισμός του κανονισμού «Βρυξέλλες I» για τη δικαιοδοσία, την αναγνώριση και την εκτέλεση αποφάσεων σε αστικές και εμπορικές υποθέσεις Ανακοίνωση για την κατάσχεση τραπεζικών περιουσιακών στοιχείων Καταπολέμηση της τρομοκρατίας Ανακοίνωση για τον κίνδυνο επιθέσεων χημικού, βιολογικού, πυρηνικού και ραδιολογικού χαρακτήρα Σχέδιο δράσης για την ετοιμότητα έναντι βιολογικών κινδύνων Σχέδιο δράσης για τη μείωση του ραδιολογικού/πυρηνικού κινδύνου Εμπιστοσύνη και προστασία των καταναλωτών Ανακοίνωση για τη δυνατότητα προσφυγής των καταναλωτών Ανακοίνωση για την επισήμανση της καλής μεταχείρισης των ζώων Υγεία και ασφάλεια Βελτίωση της ασφάλειας και της απόδοσης των ιατροτεχνολογικών βοηθημάτων στην ενιαία αγορά Έκθεση προόδου για τα μέτρα που αφορούν δυνάμει κινδύνους και πλεονεκτήματα των νανοϋλικών για την ανθρώπινη υγεία και το περιβάλλον Περαιτέρω εφαρμογή του κανονισμού REACH, ιδίως των νέων συστημάτων έγκρισης και περιορισμού των χημικών ουσιών που προκαλούν ανησυχία Πολιτική Προστασία Πρωτοβουλία που αποσκοπεί στην ενίσχυση των ικανοτήτων αντίδρασης της πολιτικής προστασίας Ισότητα των ευκαιριών και νεολαία Ανακοίνωση για την ανοιχτή μέθοδο συντονισμού για τη νεολαία Πράσινη Βίβλος για τη διασυνοριακή κινητικότητα των νέων Συνέχεια της ανακοίνωσης για τη μισθολογική διαφορά μεταξύ των δύο φύλων 5. Η Ευρώπη ως παγκόσμιος εταίρος Διεύρυνση Πρόοδος των διαπραγματεύσεων προσχώρησης με την Κροατία και την Τουρκία σύμφωνα με τα συμπεράσματα του Ευρωπαϊκού Συμβουλίου Επιτάχυνση της διαδικασίας σταθεροποίησης και σύνδεσης των Δυτικών Βαλκανίων Εφαρμογή του διακανονισμού για το μελλοντικό καθεστώς του Κοσσυφοπεδίου. Αν πληρούνται οι όροι, προετοιμασία της διαπραγμάτευσης για τη σύναψη συμφωνίας σταθεροποίησης και σύνδεσης Ευρωπαϊκή γειτονία και Ρωσία Πρόοδος για τη σύναψη νέας συμφωνίας πλαίσιο με τη Ρωσία Ολοκλήρωση των διαπραγματεύσεων για τη σύναψη ενισχυμένης συμφωνίας με την Ουκρανία Δρομολόγηση των διαπραγματεύσεων για νέες συμφωνίες με την Αρμενία, το Αζερμπαϊτζάν, τη Γεωργία και τη Μολδαβία Προώθηση των σχέσεων με τη Λιβύη και συνέχιση των εργασιών ενόψει της εφαρμογής της Ευρωπαϊκής Πολιτικής Γειτονίας με την Αλγερία και τη Συρία Αν πληρούνται οι προϋποθέσεις, ενέργειες που ευνοούν την ενσωμάτωση της Λευκορωσίας στην ΕΠΓ Συνέχιση των προσπαθειών για την εξεύρεση βιώσιμων λύσεων για τη Μέση Ανατολή Υπόλοιπος κόσμος Ενδεχομένως, εφαρμογή της αναπτυξιακής συμφωνίας της Doha Εμβάθυνση της υπερατλαντικής οικονομικής συνεργασίας μέσω του Υπερατλαντικού Οικονομικού Συμβουλίου Ολοκλήρωση των διαπραγματεύσεων για τη σύναψη νέας συμφωνίας εταιρικών σχέσεων και συνεργασίας με την Κίνα Ολοκλήρωση ή εφαρμογή των συμφωνιών ελευθέρων συναλλαγών με την Κορέα και το Συμβούλιο συνεργασίας των χωρών του Κόλπου και συνέχιση των διαπραγματεύσεων με την Ινδία και την ASEAN Συνέχιση και πιθανή ολοκλήρωση των διαπραγματεύσεων για τις συμφωνίες σύνδεσης με την κοινότητα των χωρών των Άνδεων, της Κεντρικής Αμερικής και της Mercosur Εφαρμογή της κοινής στρατηγικής Αφρικής/ΕΕ και του πρώτου σχεδίου δράσης Ανακοίνωση για την καινοτομία, την έρευνα, την επιστήμη και τις τεχνολογίες για την ανάπτυξη Εφαρμογή των συμφωνιών οικονομικών εταιρικών σχέσεων και ολοκλήρωση των διαπραγματεύσεων ώστε να καλυφθούν όλες οι χώρες της Αφρικής, Καραϊβικής και Ειρηνικού (ΑΚΕ) Εφαρμογή για το χρονοδιάγραμμα αποτελεσματικότητας της βοήθειας Δεύτερη έκθεση για την αναπτυξιακή πολιτική |

- [1] Νομοθετικό πρόγραμμα και πρόγραμμα εργασίας της Επιτροπής για το 2008, COM(2007) 640 τελικό της 23.10.2007.

[2] COM(2007) 502 τελικό της 5.9.2007.

[3] COM(2005) 573 τελικό της 15.11.2005.

[4] « Προγραμματισμός και βελτιστοποίηση των ανθρώπινων πόρων της Επιτροπής που διατίθενται για τις προτεραιότητες της ΕΕ», (SEC(2007)530) της 24.04.2007.

[5] Έκθεση για τη διοργανική συνεργασία που εκπονήθηκε από τις υπηρεσίες των οργάνων (σημείωμα 9941 της 30.10.2007) σε απάντηση του αιτήματος του κ . Itälä, του εισηγητή για τα άλλα όργανα στο πλαίσιο της διαδικασίας προϋπολογισμού για το 2008 (έκθεση A-0069/2007 της 29.03.2007).